ലഹരിപ്പാര്ട്ടി കേസ്: അട്ടിമറിക്ക് പിന്നില് എന്.സി.പി നേതാവെന്ന് ആരോപണം മുംബയ്: ബോളിവുഡ് സൂപ്പര്താരം ഷാരൂഖ് ഖാന്റെ മകന് ആര്യന് ഖാന് പ്രതിയായ ലഹരിക്കേസുമായി ബന്ധപ്പെട്ട് പുതിയ വെളിപ്പെടുത്തലുമായി ബി.ജെ.പി നേതാവ് മോഹിത് കാംബോജി. ഷാരൂഖില് നിന്ന് കേസിന്റെ പേരില് പണം തട്ടാന് മഹാരാഷ്ട്ര മന്ത്രിമാരില് ചിലര് ശ്രമിക്കുന്നുണ്ടെന്നും മഹാരാഷ്ട്ര മുന് ആഭ്യന്തര മന്ത്രി അനില് ദേശ് മുഖിന്റെ വിശ്വസ്തന് എന്നവകാശപ്പെടുന്ന എന്.സി.പി നേതാവ് സുനില് പാട്ടീലാണ് കേസ് അട്ടിമറിക്കാനുള്ള ഗൂഢനീക്കങ്ങള്ക്ക് പിന്നിലെന്നും അദ്ദേഹം പറഞ്ഞു. ആര്യന് ഖാനൊപ്പം അറസ്റ്റിലായ സാം ഡിസൂസയ്ക്ക് ഒക്ടോബര് ഒന്നിനു പാട്ടീല് വാട്സാപ് സന്ദേശങ്ങള് അയച്ചിരുന്നു. ലഹരി പാര്ട്ടിയില് നിരോധിത ലഹരി ഉത്പന്നങ്ങള് ഉപയോഗിക്കും എന്ന് ഉറപ്പുള്ള 27 പേരുടെ വിശദ വിവരങ്ങള് തന്റെ കൈവശമുണ്ട്. എന്.സി.ബിയിലെ ഏതെങ്കിലും ഉദ്യോഗസ്ഥനുമായി ബന്ധപ്പെടാന് സഹായിക്കണമെന്ന് ഡിസൂസ, പാട്ടീലിനോട് ആവശ്യപ്പെട്ടു. തുടര്ന്ന് എന്.സി.ബിയിലെ ഉദ്യോഗസ്ഥനായ വി.വി.സിംഗിനെ ബന്ധപ്പെട്ട ഡിസൂസ പാര്ട്ടിയെക്കുറിച്ച് വിവരം നല്കി. എന്.സി.ബിയുടെ നീക്കങ്ങള് ഏകോപിപ്പിക്കാന് കിരണ് ഗോസാവി എന്നയാളെ ചുമതലപ്പെടുത്താന് ഡിസൂസയോടു പാട്ടീല് ആവശ്യപ്പെട്ടു കാംബോജ് പറഞ്ഞു. ഗോസാവിക്കു പാട്ടീലുമായി ബന്ധമുണ്ടെന്നു തെളിയിക്കുന്ന വാട്സാപ് ചാറ്റുകളും കാംബോജ് പുറത്തുവിട്ടു. മുംബയിലെ ലളിത് ഹോട്ടലില് പാട്ടീലിന് മാസങ്ങളോളം സ്വീറ്റ് റൂം ഉണ്ടായിരുന്നു. ഈ മുറിയിലാണ് എന്.സി.പി നേതാക്കള് പാട്ടീലിനൊപ്പം പാര്ട്ടികള് നടത്തിയിരുന്നത്. ദേശ് മുഖിന്റെ മകന് ഹൃതികേശ് ദേശ് മുഖ്, പാട്ടീലിനൊപ്പം ഹോട്ടലില് കഴിഞ്ഞിരുന്നു കാംബോജ് പറഞ്ഞു. ദാവൂദ് ഇബ്രാഹിമിന്റെ സംഘാംഗം എന്നു കരുതപ്പെടുന്ന ചിങ്കു പഠാന് സംസ്ഥാന സര്ക്കാരിന്റെ ഗസ്റ്റ് ഹൗസില് അനില് ദേശ്മുഖുമായി നടത്തിയ കൂടിക്കാഴ്ചയുടെ ചിത്രവും കാംബോജ് പുറത്തുവിട്ടു. കൂടിക്കാഴ്ചയില് മറ്റൊരു എന്.സി.പി മന്ത്രിയുടെ മരുമകനും പങ്കെടുത്തിരുന്നെന്നും കാംബോജ് ആരോപിച്ചു. തന്റെ ജീവനു ഭീഷണിയുണ്ടെന്നും കാബോജ് പറഞ്ഞു. കേസ് വഴിതിരിച്ചു വിടാനുള്ള പാഴ്ശ്രമങ്ങളാണ് ബി.ജെ.പി ഇപ്പോള് നടത്തുന്നത്. കേസുമായി ബന്ധപ്പെട്ട സത്യങ്ങള് ഉടന് വെളിപ്പെടുത്തും. സമീര് വാങ്ക്ഡെയുടെ സ്വകാര്യ സേനയിലെ അംഗമാണ് കാംബോജ്. പുതിയ അന്വേഷണ സംഘം സത്യാവസ്ഥ പുറത്തുകൊണ്ടുവരും. നവാബ് മാലിക് മഹാരാഷ്ട്ര മന്ത്രി